અમદાવાદમાં જુગાર, દારૂના અડ્ડાઓ જે તે સ્થાનિક સત્તાવાળાઓની ‘હપ્તા વસૂલી’થી ધમધમે છે. તેનાથી સામાન્ય નાગરિક પણ પરિચિત છે. પરંતુ જ્યારે શહેરના શાસક પક્ષ ભાજપનો એક કોર્પોરેટર શહેરના લાસવેગાસ તરીકે એક તળાવને ખુલ્લેઆમ ઓળખાવે ત્યારે તો (જુગારનું) પાણી માથા પરથી વહી રહ્યું છે તેમ જ લાગે. તાજેતરમાં કોર્પોરેશનની સર્વોચ્ચ લેખાતી સ્ટેન્ડિંગ કમિટીમાં ભાજપના સભ્ય ઇશ્વર પટ્ટણી અસારવા તળાવમાં જાહેરમાં રમાતા જુગાર અને જુગારિયાઓની મહેફિલથી એટલી હદે અકળાઇ ઉઠ્યા કે તેમણે કમિશનર મૂકેશકુમારની હાજરીમાં વિશ્વભરમાં કુપ્રસિદ્ધ જુગારના ધામ તરીકે જાણીતા અમેરિકાના લાસવેગાસ સાથે અસારવા તળાવને સરખાવીને આ તળાવને અમદાવાદનું લાસવેગાસ ગણાવ્યું. ઇશ્વર પટણી કહે છે, હું અસારવા તળાવમાં સીસીટીવી બેસાડવા અને મજબૂત સિક્યોરિટી ગોઠવવાની વારંવાર માગણી કરી ચૂક્યો છું.